L’Udin al scree il campionât cun cuatri patafons cjapâts a Rome. Dopo jessi stade butade fûr dal Spezia tal prin turni di Cope Italie, la scuadre blancje e nere e piert ancje la prime partide di campionât.
Cuntri de ‘Maggica’ i blancs e neris a tegnin bot dome par un timp, il prin, cuant che la formazion vuidade di Spalletti e stente a fâ il so zûc un pôc par colpe sô e un pôc par merit de scuadre furlane, che no i permet di meti dongje azions di atac che a sedin pardabon pericolosis.
La prime frazion de partide e je avonde ecuilibrade e salacor ancje un tic noiose, cun pocjis conclusions di une bande e di chê altre: chês dai romaniscj Bruno Peres e Dzeko e chê dal blanc e neri De Paul.
Dopo de polse la musiche e cambie: i parons di cjase a tornin tal cjamp di zûc cuntun altri pas e a palesin chel snait e chê grinte che ur domandavin i tifôs; i zuiadôrs di Iachini a mantegnin chel stes ategjament tatic di prime ma cul passâ dai minûts e cu la incressite de pression ofensive dai aversaris a pierdin luciditât e ordin e la Rome e cjate la vie dal gol.
I prins tentatîfs a son chei di Nainggolan, fûr bersai, di Dzeko, meracul di Karnezis, e di Salah, fûr di pôc. Cenece fevelâ dal salvament su la rie di puarte di Widmer sui disvilups di un corner di Bruno Peres.
Il gol romanist al è ‘madûr’ ancje se al rive dome suntun penalty. Il contat tra Danilo e Dzeko al somee dubi sù par jù te stesse maniere di chel tra Emerson e Widmer tal prin timp, ma Di Bello, cu la stesse sigurece che nol veve calcolât chel in chê volte, al decît di dâi il penalty ae Rome: al tire Perotti e al segne.
Propit Perotti, tignût fûr di Spalletti tral prin timp, al è l’element che i da ordin e fuarce a dute la scuadre romane, che e continue a masanâ zûc, inta che l’Udin al stente a imbastî une reazion ae situazion di disvantaç.
Tal moment che finalmentri i blancs e neris a tornin a fâsi vîfs des bandis di Szczęsny, al rive il doi a zero romanist. L’udin nol concretize il so atac e si fâs infilâ in cuintripît, cuntune iniziative di Perotti che al libere Salah, che al ven fermât di Badu in maniere iregolâr: Di Bello al sivile, Perotti
al tire e al segne ancjemò.
L’ultin cuart di ore al viôt l’Udin che al prove a fâ alc – masse pôc… – e la Rome che e complete il poker cun Dzeko e Salah.
A Rome e cuintri de Rome si pues ancje pierdi. Par sigûr, dopo di un prin timp dignitôs, de scuadre di balon furlane si spietavisi alc di plui. Magari cussì no, pal moment l’Udin di chest an al somee masse chel dal an passât, model… (mer)Dacia Arena, cemût che al disarès cualchidun.
Sperìn che alc al ledi miôr te prossime partide in cjase cuintri dal Empoli.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn